**Ar vartotini veiksmažodžiai „prioritizuoti“, „prioritetizuoti“?**

Vartotini pasakymai (**su)teikti prioritetą, (su)teikti pirmenybę**, **(su)teikti pirmumą**, **išdėstyti pagal svarbą, pagal skubą** ir pan.

Tarptautinis daiktavardis **prioritetas** (iš vok. Priorität < lot. prior – pirmas, žr. „Tarptautinių žodžių žodyną“) lietuvių kalboje vartotinas, nors turi ir atitikmenų (**pirmenybė**, **pirmumas**). Pastaruoju metu pradėtas kopijuoti ir anglų kalbos veiksmažodis prioritize: vieni vartoja beveik paraidžiui ***prioritizuoti***, kiti išlaiko lietuvių kalboje vartojamo daiktavardžio kamieną ir kopijuoja priesagą – ***prioritetizuoti***, dar pasitaiko ***priorizuoti*** (matyt, vedama iš pamatinio lotyniško kamieno). Kartais pavartojamas ir hibridas su lietuviška priesaga – ***prioritetinti***. Patariama šių vedinių vengti.

Taisytina pagal norimą nusakyti mintį, pvz.: Straipsnyje pateikiame priežastis, kodėl vadovai turi ***prioritetizuoti*** IT veiklą savo bendrovėse (taisoma ... turi IT veiklai **teikti prioritetą** arba **pirmenybę,** **skirti didelį dėmesį**). Visiškai nematau prasmės ***prioritizuoti*** mokslą (taisoma ... **teikti pirmumo** **mokslui**). Kai darbų daugiau nei laiko, reikia darbus ***priorizuoti*** ir pirmiausia atlikti svarbius (taisoma ... reikia **nusistatyti** ir pirmiausia atlikti **svarbiausius**). Reikia nepagailėti laiko savo pašto dėžutės sutvarkymui ir laiškus **prioritizuoti** (taisoma ... ir **sudėlioti** ar **sužymėti** laiškus **pagal svarbą**).

R. Urnėžiūtės straipsnyje „ ... ir vis tebesimokai (mokymo paslaugas teikiančių įmonių interneto svetainės)“ (Gimtoji kalba, 2012, Nr. 4, p. 13) taisoma: Sužinos, kaip ***prioritizuoti*** klientus (taisoma **kaip** **nustatyti klientų pirmenybę**, **pirmumą**) ir pasirinkti tinkamiausius prekybos kanalus.

Atitinkamai randasi ir veiksmažodinių abstraktų, pvz.: Teikiamų paslaugų reliatyvios **svarbos nustatymas** (prioritizavimas). **Atranka** (prioritizacija) yra vykdoma pagal principą... Jų taip pat patariama vengti: 18:00–18.30 Kava, įžanga, dominančių temų susirašymas ir **prioritizavimas** (taisoma **(su)skirstymas pagal svarbą**, **svarbiausių** arba **pagrindinių išskyrimas**). Vieno iš interesų ar poreikių **prioritizavimas** (taisoma **išskyrimas**) gali neigiamai paveikti kitus valstybės ar visuomenės poreikius bei interesus.

Parengta pagal VLKK

2022-10-25